Diari Oficial de la Generalitat Valenciana


Sumari del DOGV 8018, del 10-04-2017 (2017/3008)

ACORD de 24 de març de 2017, del Consell, pel qual s'aprova el Pla de prevenció de riscos laborals de l'Administració de la Generalitat.
----------------------------------------------------------------------------------------------------------------------------------------

### Dades del document

Número de DOGV
:   8018

Data del DOGV
:   10-04-2017

Secció del DOGV
:   II. AUTORITATS I PERSONAL - C) ALTRES ASSUMPTES

Número del document
:   2017/3008


Data del document
:   24-03-2017

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Acord

Descriptors 

:   * Conselleria d'Economia Sostenible, Sectors Productius, Comerç i Treball
    * funcionari
    * seguretat en el treball
    * legislació

ACORD de 24 de març de 2017, del Consell, pel qual s'aprova el Pla de prevenció de riscos laborals de l'Administració de la Generalitat. [2017/3008]  
L'article 40.2 de la Constitució Espanyola comanda als poders públics, com un dels principis rectors de la política social i econòmica, vetlar per la seguretat i higiene en el treball.  
En aquest sentit, la Llei 31/1995, de 8 de novembre, de prevenció de riscos laborals, que emana d'aquell principi constitucional, és el marc normatiu estatal en matèria de seguretat i salut laboral, alhora que transposició de la Directiva 89/391/CEE del Consell, de 12 de juny de 1989, sobre aplicació de mesures per a promoure la millora de la seguretat i salut del personal en el treball.  
Sent conscients que la consecució d'una política de prevenció de riscos laborals adequada a les necessitats de les treballadores i treballadors és un objectiu primordial en la nostra administració, el Consell adquireix amb aquest document un compromís amb una nova cultura laboral que integra la prevenció en el conjunt de les directrius de funcionament i de gestió que han de guiar a les organitzacions publiques.  
  
El Consell pretén com a objectiu fonamental en matèria preventiva, la millora de les condicions de treball, per mitjà d'accions dirigides a elevar el nivell de protecció, la seguretat i la salut del personal empleat públic, a fi d'aconseguir el major nivell de benestar laboral d'aquest.  
  
Aquest pla va iniciar la seua tramitació per acord del Consell General de l'Institut Valencià de Seguretat i Salut en el Treball, i ha sigut negociat amb la representació sindical en la Comissió Paritària de Seguretat i Salut en el Treball, de conformitat amb el que estableix l'article 37 del Reial decret legislatiu 5/2015, de 30 d'octubre, pel qual s'aprova el text refós de la Llei de l'Estatut Bàsic de l'Empleat Public.  
  
En virtut de tot allò, a proposta del conseller d'Economia Sostenible, Sectors Productius, Comerç i Treball, el Consell, prèvia deliberació, en la reunió de 24 de març de 2017,  
  
  
ACORDA  
  
Aprovar el Pla de prevenció de riscos laborals per a l'àmbit de l'Administració de la Generalitat que figura com annex a aquest acord.  
  
  
València, 24 de març de 2017  
  
La consellera secretària,  
MÓNICA OLTRA JARQUE  
  
  
  
ANNEX  
  
1. Introducció  
La promoció de la millora de les condicions de treball per a elevar el nivell de protecció de la salut i la seguretat del personal funcionari, estatutari i laboral de la Generalitat, seguint criteris tècnics propis de les activitats preventives de les especialitats de seguretat en el treball, higiene industrial, ergonomia, psicosociologia aplicada i medicina del treball, suposa més que un repte per al Consell, l'objectiu del qual no pot ser un altre que potenciar el benestar laboral de tot el personal empleat públic duent a terme accions encaminades a la promoció de la seguretat i salut en el treball, més enllà de les obligacions legals contingudes en la Llei 31/1995 i la resta de normativa de desplegament.  
  
La Llei 31/1995 va marcar un punt d'inflexió en la gestió de la seguretat i salut en el treball; en ella s'articulen un conjunt d'actuacions dirigides a la promoció de la millora de les condicions de treball i elevar, així, el nivell de protecció de la salut i la seguretat del personal. La línia bàsica d'aquesta llei és la prevenció en el seu concepte més ampli, que se sustenta, entre altres actuacions, en l'ordenació dels directament implicats, empresariat i personal empleat, amb el propòsit de fomentar una autèntica cultura preventiva dins l'empresa.  
S'hi estableix, en l'article 3, que les seues disposicions i les de les seues normes de desplegament seran aplicables tant en l'àmbit de les relacions laborals regulades en el text refós de la Llei de l'Estatut dels Treballadors com en l'àmbit de les relacions de caràcter administratiu o estatutari del personal al servei de les administracions públiques, i en l'article 16 es disposa la necessitat que la prevenció de riscos laborals s'integre en el sistema general de gestió de les empreses, tant en el conjunt de les seues activitats com en tots els seus nivells jeràrquics a través de la implantació i aplicació d'un pla de prevenció de riscos laborals.  
  
La Llei de prevenció de riscos laborals i les seues disposicions de desplegament tenen una vocació d'universalitat i integració, la qual cosa en l'àmbit de l'administració pública suposa considerar la prevenció enfront dels riscos laborals com una actuació única, indiferenciada i coordinada, que ha d'arribar al personal sense distinció del règim jurídic que regisca la seua relació de servei, sector a què pertanguen o activitat que exercisquen, promovent l'efectivitat del principi d'igualtat de gènere; tot això ha de traduir-se en una planificació de l'activitat preventiva integral i integrada en el conjunt d'activitats i decisions de l'administració autonòmica, que es realitzarà amb la participació dels representants legals del personal, entenent-se, d'altra banda, que les mesures que d'aquesta norma es deriven, redunden en una millora de la qualitat dels serveis prestats a la ciutadania.  
Aquest document, d'acord amb el que estableix l'article 2, apartat 2, del Reial decret 39/1997, de 17 de gener, pel qual s'aprova el Reglament dels Serveis de Prevenció, haurà de complementar-se amb línies estratègiques d'actuació en matèria de seguretat i salut que garantisquen l'adequada protecció de la seguretat i la salut laboral del personal funcionari, estatutari i laboral de l'Administració de la Generalitat i els seus organismes autònoms, i també mesures coordinades de promoció de la salut i hàbits saludables que fomenten el seu benestar laboral. Amb això es facilitarà la integració de la prevenció de riscos laborals en la gestió diària dels distints òrgans de l'administració. Amb aquest fi es facilitarà una guia tècnica per a l'elaboració per cada conselleria i organisme autònom del seu pla de prevenció.  
Aquest pla ha de ser, amb el compromís de totes les parts implicades, útil i eficaç, per la qual cosa es planteja com un document viu i flexible, revisable periòdicament, i que permetrà la seua adaptació als possibles canvis en l'estructura de la Generalitat i en les condicions de treball del seu personal. Per tant el contingut d'aquest document s'adaptarà a les noves situacions que impliquen la seua modificació.  
La Generalitat per a millorar l'eficàcia de les seues polítiques en matèria preventiva i alhora donar compliment al mandat legal, elabora i aprova el present Pla de Prevenció de Riscos Laborals en l'àmbit de la seua administració.  
  
2. Política de prevenció. Objectius i metes del pla de prevenció  
El Consell, considerant tant la normativa vigent com la millora contínua de les condicions de treball, assumeix la política, els objectius i les metes en matèria de prevenció de riscos laborals que es transcriu a continuació:  
Política de prevenció  
La Generalitat estableix la política preventiva com a element bàsic d'un sistema de gestió de la prevenció, que permetrà implantar una cultura preventiva dins els seus centres, incrementant, de manera progressiva, els nivells de benestar del personal.  
Els principis bàsics de la política preventiva de la Generalitat són els següents:  
- Garantir el compliment de la legislació en matèria de prevenció de riscos laborals.  
- Comprometre's amb la millora contínua de les condicions de treball, d'acord amb els avanços tecnològics i organitzatius, i garantir la participació de tot el personal empleat públic.  
- Eliminar i reduir al màxim els riscos presents en l'entorn de treball que puguen provocar danys a la salut del personal empleat públic.  
  
- Vetlar per l'estat de salut del personal empleat públic i fomentar la promoció de la salut en l'organització.  
- Adaptar el lloc de treball, l'entorn i els aspectes organitzatius a les característiques individuals de les persones, amb el fi i efecte d'aconseguir l'harmonització entre l'eficàcia i el benestar humà.  
- Garantir la participació i informació de tot el personal empleat públic, potenciant i fent efectiu el dret de consulta i participació d'aquest.  
- Desenvolupar les actuacions informatives i formatives necessàries per a la major eficàcia de l'activitat preventiva entre el personal empleat públic de l'Administració de la Generalitat.  
Objectius  
1. Objectiu genèric  
El Consell estableix com a objectiu en matèria preventiva la promoció de la millora de les condicions de treball dirigida a elevar el nivell de protecció de la seguretat i de la salut del personal empleat públic a càrrec seu, promocionant la salut, a fi d'aconseguir-ne el major nivell de benestar laboral.  
2. Objectiu específic del Pla de prevenció  
a) Dissenyar un instrument que facilite la integració de la prevenció de riscos laborals en els centres de treball, i possibilitar l'adequada coordinació de totes les conselleries i òrgans administratius implicats.  
  
b) Aconseguir el compromís dels responsables de les distintes conselleries i òrgans administratius en la implantació i aplicació d'aquest Pla de prevenció.  
Metes  
El Consell, per a la consecució dels objectius abans esmentats, estableix les metes en matèria preventiva següents:  
a) Implantació i aplicació del Pla de prevenció.  
b) Assumpció pels responsables dels distints òrgans administratius del compromís de vetlar per la seguretat i salut dels empleats públics de l'Administració de la Generalitat, i també l'optimització del funcionament del sistema de gestió de la prevenció de riscos laborals, per a la qual cosa duran a terme les actuacions següents:  
  
- Identificar els perills derivats de les condicions i llocs de treball, dels equips i procediments de treball utilitzats pel personal funcionari, estatutari i laboral de la Generalitat, i també per l'exposició a agents físics, químics i biològics, i aspectes relacionats amb l'ergonomia i psicosociologia.  
- Eliminar els perills identificats, i seran objecte d'avaluació de riscos els que no es puguen eliminar.  
- Informar i formar el personal empleat públic segons les seues necessitats.  
- Garantir la vigilància mèdica de l'estat de salut d'acord amb els resultats dels processos de valoració de riscos.  
- Dur a terme activitats de promoció de la salut del personal empleat públic de l'Administració de la Generalitat a fi d'aconseguir el seu benestar.  
c) Els responsables de les conselleries i òrgans administratius realitzaran una avaluació dels resultats de l'aplicació del pla, a fi de la millora contínua del sistema de gestió de la prevenció i, si és el cas, l'oportuna revisió d'aquest.  
  
3. Estructura actual  
Actualment, l'estructura orgànica de la Generalitat està regulada en el Decret 103/2015, de 7 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat. A més de la Presidència de la Generalitat, preveu l'existència de nou conselleries, cada una amb els seus sectors d'activitat en funció de les diferents competències atribuïdes en el decret. El nombre de conselleries i les seues competències respectives estan regulades en el Decret 7/2015, de 29 de juny, del president de la Generalitat, pel qual determina les conselleries en què s'organitza l'Administració de la Generalitat.  
D'altra banda, la Llei 5/1983, de 30 de desembre, del Consell, estableix que l'estructura bàsica de l'Administració de la Generalitat s'organitza en conselleries o departaments, al front de la qual es trobarà un conseller o consellera, membre del Consell amb funcions executives.  
Estructura orgànica actual de la Generalitat:  
1. Presidència de la Generalitat.  
2. Vicepresidència i Conselleria d'Igualtat i Polítiques Inclusives. Secretaria i portaveu del Consell.  
3. Conselleria d'Hisenda i Model Econòmic.  
4. Conselleria de Justícia, Administració Pública, Reformes Democràtiques i Llibertats Públiques.  
5. Conselleria d'Educació, Investigació, Cultura i Esport.  
6. Conselleria de Sanitat Universal i Salut Pública  
7. Conselleria d'Economia Sostenible, Sectors Productius, Comerç i Treball.  
8. Conselleria d'Agricultura, Medi Ambient, Canvi Climàtic i Desenvolupament Rural.  
9. Conselleria d'Habitatge, Obres Públiques i Vertebració del Territori.  
10. Conselleria de Transparència, Responsabilitat Social, Participació i Cooperació.  
Les conselleries s'estructuren en tres nivells: els òrgans superiors (consellers o conselleres i secretaris o secretàries autonòmiques), el nivell directiu (nivell de sotssecretaria, direcció general i altres alts càrrecs amb rang de direcció general) i el nivell administratiu (organitzat en subdireccions generals, serveis, seccions, unitats i negociats, i es poden establir altres unitats si es considera necessari, i la secretaria general administrativa serà el màxim nivell administratiu).  
  
4. Funcions i responsabilitats  
Consell  
És el màxim responsable d'integrar la prevenció de riscos laborals en l'àmbit de la Generalitat i de vetlar per un desenvolupament eficient. Dins del seu àmbit de competències, té les funcions i responsabilitats següents:  
- Aprovar i revisar el Pla de prevenció de la Generalitat.  
- Aprovar i revisar els objectius estratègics i la planificació de les activitats preventives.  
Responsables jeràrquics nivell I  
Són responsables, dins el seu àmbit d'actuació i les seues competències, del desenvolupament de les funcions següents:  
- Vetlar per la suficiència de recursos materials, humans i econòmics per a la implantació del Pla de Prevenció.  
- Vetlar per l'efectivitat en la integració de la prevenció en tots els nivells jeràrquics.  
- Implantar el Pla de prevenció de riscos laborals i els procediments que l'integren.  
- Impulsar i promoure la integració de la prevenció de riscos laborals en el seu àmbit.  
- Aprovar els objectius operatius en matèria de prevenció per al seu àmbit, d'acord amb els objectius estratègics i la política preventiva de la Generalitat.  
- Aprovar la planificació de l'activitat preventiva per a assolir els objectius establits.  
- Vetlar per l'aplicació de la planificació de l'activitat preventiva.  
- Garantir la participació i la informació del personal empleat públic a través dels òrgans de consulta i participació del seu àmbit.  
  
Responsables jeràrquics nivell II  
Són responsables, dins el seu àmbit d'actuació i les seues competències, del desenvolupament de les funcions següents:  
- Implantar i fer el seguiment de la planificació preventiva establida.  
- Coordinar i supervisar les actuacions preventives que s'han de desenvolupar en el seu àmbit d'actuació i competències.  
- Coordinar la implantació del Pla de prevenció de riscos laborals i els procediments que l'integren en el seu àmbit d'actuació i competències.  
- Integrar la prevenció de riscos laborals en les activitats i processos que es desenvolupen en el seu àmbit d'actuació i competències.  
- Promoure els mètodes de treball segurs.  
Responsables jeràrquics nivell III (immediat superior del personal)  
Són responsables, dins el seu àmbit d'actuació i competències, del desenvolupament de les funcions següents:  
- Coordinar i supervisar les actuacions preventives que es desenvolupen en la seua unitat i centre.  
- Conéixer i donar compliment als procediments generals i operatius que s'apliquen en el seu àmbit d'actuació, amb especial atenció a:  
Notificació i investigació d'accidents  
Situacions de violència  
Comunicació de riscos  
- Redactar i posar en pràctica, amb la col·laboració del Servei de Prevenció de Riscos Laborals del seu àmbit, mètodes i procediments de treball segurs.  
- Informar el personal que està a càrrec seu dels riscos laborals a què està sotmés i de les mesures de prevenció i protecció que han d'adoptar.  
Personal al servei de l'Administració de la Generalitat  
Tot el personal que amb independència de la seua relació jurídica, preste serveis en qualsevol conselleria o organisme de l'Administració de la Generalitat haurà de:  
- Vetlar per la seua seguretat i salut en el treball, i per la d'aquelles altres persones a qui puga afectar la seua activitat professional, a causa dels seus actes o omissions en el treball.  
- Observar els mètodes i procediments de treball segur i complir les mesures de prevenció establides.  
- Participar en les activitats formatives de prevenció de riscos laborals programades.  
- Informar el seu superior immediat o superiora immediata de qualsevol situació que detecte i considere susceptible de convertir-se en un risc per a la seguretat i salut.  
- Col·laborar en la integració de la prevenció de riscos laborals.  
  
5. Organització de la prevenció  
5.1. Coordinació administrativa  
La Generalitat adoptarà les mesures necessàries per al desenvolupament de la coordinació administrativa de tots els organismes implicats en les activitats de prevenció de riscos.  
5.2. Per al desenvolupament de les competències de les activitats preventives  
Servei de Prevenció de Riscos: estructura  
Per al desenvolupament de les competències referides a la realització de les activitats preventives, l'Administració de la Generalitat disposa de dues unitats organitzatives (servei de prevenció propi) en matèria de seguretat i salut:  
1. En l'àmbit d'Administració pública i justícia i en el sector docent, conforme el Decret 48/2016, de 22 d'abril, del Consell, el Servei de Prevenció de Riscos Laborals del Personal Propi de l'Administració de la Generalitat està format pel conjunt de recursos humans i materials necessaris per a la realització d'activitats de prevenció, a fi de garantir l'adequada protecció de la seguretat i la salut del personal funcionari, estatutari i laboral, assessorant i assistint per a això a l'administració, a l'esmentat personal, als seus representants legals i als òrgans de representació especialitzada. Aquest posseirà la coordinació de les actuacions dels serveis de prevenció propis de l'Administració de la Generalitat.  
  
2. En l'àmbit sanitari, d'acord amb l'Ordre de 6 d'agost de 2001 es crea el Servei de Prevenció de Riscos Laborals, amb la finalitat de promoure la millora de les condicions de treball i garantir una adequada protecció de la seguretat i salut del personal dependent de l'administració sanitària.  
Servei de Prevenció de Riscos: funcions  
a) Els serveis de prevenció proporcionaran assessorament i suport als òrgans directius dels centres de treball de l'Administració de la Generalitat i els seus organismes autònoms en funció dels tipus de riscos en ells existents i pel que fa a:  
· El disseny, aplicació i coordinació dels plans i programes d'actuació preventiva.  
· L'avaluació inicial dels factors de riscos que puguen afectar la seguretat i la salut del personal empleat públic en els termes que preveu l'article 16 de la Llei 31/1995.  
· La determinació de les activitats i mesures preventives adequades de conformitat amb la Llei de prevenció de riscos laborals, tendents a evitar o minimitzar els factors de riscos, i l'impuls i foment de la seua implementació per part dels distints departaments de l'Administració de la Generalitat i els seus organismes autònoms.  
· La proposta de sistemes eficaços per a la prevenció de riscos laborals.  
· La recomanació d'activitats d'informació i formació al personal empleat públic.  
· La promoció de la vigilància mèdica de l'estat de la salut del personal empleat públic.  
· Les necessitats de prestació dels primers auxilis i documents d'autoprotecció o establiment de mesures d'emergència.  
b) La planificació, coordinació, assessorament i control de les activitats preventives a desenvolupar pels serveis de prevenció aliens que si és el cas es concerten.  
c) L'elaboració d'informes de danys a la salut en conformitat al que estableix l'article 16.3 de la Llei 31/1995, de 8 de novembre, que permeta conéixer i analitzar els danys derivats del treball en l'àmbit de l'Administració de la Generalitat i els seus organismes autònoms.  
d) L'assessorament i assistència en l'elaboració i desenvolupament, en col·laboració amb l'Institut Valencià d'Administració Pública (IVAP), els Centres de Formació, Innovació i Recursos Educatius (CEFIRE) i l'Escola Valenciana d'Estudis de la Salut (EVES), de la proposta de programes de formació, per las persones delegades de prevenció i personal empleat públic, i també personal directiu de centres i personal empleat designat.  
5.3. Òrgans de participació  
Considerant les activitats exercides per l'Administració de la Generalitat i les diferents condicions en què aquestes es realitzen, s'estableixen, com a òrgans de participació i consulta, la Comissió Paritària de Seguretat i Salut en el Treball, les comissions sectorials i els comités de seguretat i salut en el treball, d'acord amb les disposicions del Decret 123/2001, de 10 de juliol, del Govern Valencià, pel qual s'aprova el Reglament dels Serveis de Prevenció de Riscos Laborals en l'àmbit de l'Administració de la Generalitat i dels seus organismes autònoms.  
  
  
Comissió Paritària de Seguretat i Salut en el Treball  
És l'òrgan superior de participació institucional de l'Administració de la Generalitat en matèria de seguretat i salut, l'àmbit del qual s'estén a totes les dependències i centres de treball de l'Administració de la Generalitat i els seus organismes autònoms. La seua composició i periodicitat de les seues reunions es reflecteixen en el Decret 123/2001.  
Les funcions i competències de la Comissió Paritària són les següents:  
1. Analitzar els criteris de desplegament i aplicació de la Llei de prevenció de riscos laborals, i també de tota la normativa sobre seguretat i salut en el treball.  
2. Rebre informació i coordinar les actuacions de les comissions sectorials de seguretat i salut en el treball.  
3. Informar la proposta d'estructuració i organització del sistema de gestió preventiva de l'Administració de la Generalitat i els seus organismes autònoms.  
4. Participar en l'elaboració, posada en pràctica i avaluació dels plans i programes de prevenció de riscos en els distints departaments de la Generalitat.  
5. Elevar als òrgans directius de l'Administració de la Generalitat i els seus organismes autònoms les propostes rebudes de les comissions sectorials de seguretat i salut en el treball que aquestes consideren necessàries en matèria de prevenció de riscos laborals l'execució de les quals siga competència dels esmentats òrgans.  
  
Comissions sectorials de seguretat i salut en el treball  
Són els òrgans de participació institucional específic de l'Administració de la Generalitat en matèria de seguretat i salut en el treball. Es constitueixen dues comissions, una en l'àmbit sanitari i una altra en àmbit dels sectors de justícia, administració pública i docent. La composició i periodicitat de les seues reunions es reflecteixen en el Decret 123/2001.  
Les funcions de les comissions sectorials són les següents:  
1. Establir, en general, les prioritats d'actuació dels comités de seguretat i salut.  
2. Conéixer l'informe de valoració que realitze cada comité de seguretat i salut sobre la memòria i programació anual dels serveis de prevenció.  
3. Promoure el funcionament i desenvolupament dels comités, exercint funcions d'assessorament tècnic i informació a aquests, i donant solució als problemes que transcendisquen d'aqueix nivell.  
4. Conéixer els diferents plans de prevenció de cada comité de seguretat i salut, col·laborant en ells si s'estimara convenient.  
5. Promoure la difusió i divulgació dels continguts de la Llei de Prevenció de Riscos Laborals i la resta de normativa sobre la matèria en el seu àmbit d'actuació, proposant les mesures convenients per al seu eficaç compliment.  
6. Participar en l'elaboració, difusió, divulgació i coneixement de plans i programes generals de prevenció, i també en la seua posada en pràctica.  
7. Encarregar la realització d'estudis de caràcter general sobre la matèria.  
8. Elaborar un catàleg de drets i deures del personal en matèria de seguretat i salut laboral.  
9. Proposar el disseny d'un pla anual general de formació per al personal delegat de prevenció i per al personal del sector, que puga garantir en un futur una protecció eficaç enfront dels riscos laborals.  
  
10. Rebre informació, per part de les respectives unitats administratives de la conselleria o conselleries competents en matèria de formació, sobre la selecció i organització dels cursos que s'estimen necessaris realitzar.  
11. Elevar a la Comissió Paritària de Seguretat i Salut en el Treball les propostes rebudes dels comités de seguretat i salut que aquests consideren necessàries per a una millora de les condicions de treball.  
  
Comités de seguretat i salut  
Òrgans paritaris i col·legiats de participació, destinats a la consulta regular i periòdica de les actuacions de l'Administració de la Generalitat en matèria de prevenció de riscos. La seua composició i periodicitat de les seues reunions es reflecteix en el Decret 123/2001.  
Els comités de seguretat i salut tindran les funcions i competències següents:  
a) Participar en l'elaboració, posada en pràctica i avaluació dels plans i programes de prevenció de riscos en l'àmbit de l'administració que corresponga. A aquest efecte, en el seu si es debatran, abans de la seua posada en pràctica i pel que fa a la seua incidència en la prevenció de riscos, els projectes en matèria de planificació, organització del treball i introducció de noves tecnologies, organització i desenvolupament de les activitats de protecció i prevenció, i projecte i organització de la formació en matèria preventiva.  
b) Promoure iniciatives sobre mètodes i procediments per a l'efectiva prevenció dels riscos, proposant a l'administració la millora de les condicions o la correcció de les deficiències existents.  
c) Elaborar semestralment un informe sobre les activitats realitzades, i remetre'l a la corresponent comissió sectorial de seguretat i salut en el treball.  
Així mateix, i d'acord amb el que preveu l'article 9 de la Llei de prevenció de riscos laborals, els comités de seguretat i salut, en l'exercici de les seues competències, estaran facultats per a:  
- Conéixer directament la situació relativa a la prevenció de riscos en els centres de treball, realitzant a aquest efecte les visites que considere oportunes.  
- Conéixer tots el documents i informes relatius a les condicions de treball que siguen necessaris per al compliment de les seues funcions, i també els procedents de l'activitat del corresponent servei de prevenció, si és el cas.  
- Conéixer i analitzar els danys produïts en la salut o en la integritat física del personal, a fi de valorar les seues causes i proposar les mesures preventives oportunes, a més de disposar d'accés a tota la informació relativa a les contingències professionals derivades a les mútues i els resultats de les seues resolucions.  
- Conéixer i informar la memòria i la programació anual dels serveis de prevenció.  
5.4. Òrgans col·laboradors  
a) Institut Valencià de Seguretat i Salut en el Treball (INVASSAT).  
  
b) Subdirecció General d'Atenció a la Ciutadania, Qualitat i Inspecció de Serveis.  
c) Direcció General de Salut Pública.  
d) Inspecció Educativa.  
  
6. Gestió de l'activitat preventiva  
La Generalitat desenvoluparà els procediments necessaris per a la gestió de l'activitat preventiva en els seus distints centres de treball conformant un sistema orientat a l'eficàcia.  
6.1. Integració de la prevenció  
La integració de la prevenció en tots els nivells jeràrquics de l'Administració de la Generalitat implica l'atribució a tots ells i l'assumpció per aquests de l'obligació d'incloure la prevenció de riscos en qualsevol activitat que realitzen o ordenen i en totes les decisions que adopten; és per això que, en compliment de la normativa d'aplicació a cada sector, la prevenció de riscos laborals, com a actuació a desenvolupar en el si de l'Administració autonòmica, s'integrarà en el seu sistema general de gestió a través de la implantació, aplicació i desenvolupament del present Pla de prevenció, els principis, funcions i organigrama del qual es desenvoluparan per les conselleries, basant-se en el reglament orgànic i funcional que els siga aplicable.  
La legislació vigent estableix l'obligatorietat de col·laborar, per part de tot el personal funcionari, estatutari i laboral, en les tasques preventives que li siguen encomanades, en funció del nivell de responsabilitat que el seu lloc de treball tinga assignades. No obstant això, les sotssecretaries de cada departament i, si és el cas, la persona responsable del centre de treball, valoraran la conveniència de comptar amb personal que presente predisposició positiva i activa cap a la prevenció de riscos laborals i, si és possible, que s'adscriga voluntàriament a l'organigrama preventiu de cada centre de treball. Cal indicar que una mateixa persona assignada en matèria de seguretat i salut en el treball podrà assumir diferents tasques.  
Cada conselleria o organisme autònom elaborarà i desenvoluparà, tenint en compte les característiques que puga presentar, un organigrama preventiu específic en el qual s'integrarà, en les funcions administratives i de gestió, les específiques en el camp de la seguretat i salut en el treball. En el seu desenvolupament s'integrarà la seguretat i salut en el treball en les funcions administratives que tinga encomanades el personal empleat públic.  
El document a elaborar i desenvolupar, tenint com a base el Pla de prevenció de riscos laborals de la Generalitat i segons el que estableix l'article 2.2 del Reial decret 39/1997, haurà de tindre per objecte la promoció de la millora de les condicions de treball i del benestar laboral i garantir la millora del nivell de protecció de la seguretat i salut del personal empleat adscrit als centres. En el dit document, en el seu apartat de base legal, es farà menció dels procediments que regeixen les actuacions en matèria de seguretat i salut en l'àmbit de la Generalitat.  
  
En relació amb la seua aplicació, aquest es dirigirà al personal que sota qualsevol tipus de relació jurídica preste els seus serveis en els centres de treball de la Generalitat. El document també serà aplicable al personal empleat d'altres empreses que presten els seus serveis en els centres de treball objecte del document, en concret en el que corresponga al que estableix el Reial decret 171/2004, de 30 de gener, pel qual es desplega l'article 24 de la Llei 31/1995, de 8 de novembre, de Prevenció de riscos laborals, en matèria de coordinació d'activitats empresarials.  
  
Per a realitzar el seguiment, control, avaluació i informació de la situació i grau de compliment dels objectius que s'establisquen en el Pla de prevenció de riscos laborals de la conselleria o del centre de treball, si és procedent, en el document s'arbitrarà el dret de consulta i participació a través dels òrgans específics, paritaris i representatius en el sector.  
  
6.2. Avaluació de riscos  
L'avaluació dels riscos laborals, segons estableix l'article 3 del Reial decret 39/1997, de 17 de gener, és el procés dirigit a estimar la magnitud d'aquells riscos que no hagen pogut evitar-se, obtenint la informació necessària perquè la Generalitat (equip directiu/gerència/responsable dels centres) estiga en condicions de prendre una decisió apropiada sobre la necessitat d'adoptar mesures preventives i, en aquest cas, sobre el tipus de mesures que han d'adoptar-se.  
En conseqüència, l'avaluació de riscos és:  
 El punt de partida per a ordenar un conjunt de mesures d'acció adequades als riscos detectats.  
 Un procés dinàmic que és necessari actualitzar periòdicament.  
Les avaluacions de riscos es realitzaran amb els recursos materials i humans del:  
 Servei de Prevenció de Riscos Laborals del Personal Propi de la Generalitat.  
 Servei de Prevenció de Riscos Laborals del Sector Sanitari.  
Podent ser assistits, el personal funcionari tècnic, en el procés de presa de dades d'acord amb el que estableix la Llei 31/1995, de 8 de novembre, per les persones que siguen delegades de prevenció de la conselleria a què pertanga el centre de treball.  
a) Estratègia  
L'estratègia de l'avaluació de riscos de l'Administració de la Generalitat anirà en consonància amb la metodologia d'avaluació, que establirà què s'ha d'avaluar, quan ha d'avaluar-se i qui ha d'avaluar.  
  
b) Metodologia  
Els procediments d'avaluació i la metodologia emprada en l'avaluació de riscos seran concordes amb el que estableix l'article 5 del Reial decret 39/1997, i prioritzaran sempre que siga possible els criteris i metodologies que establisca la normativa vigent o que propose l'Institut Nacional de Seguretat i Higiene en el Treball o l'Institut Valencià de Seguretat i Salut en el Treball.  
c) Consulta  
La Generalitat, de conformitat amb la normativa vigent, sotmetrà a consulta i participació dels representants legals del personal la proposta de metodologia, estratègia, revisió i documentació de l'avaluació de riscos.  
d) Contingut  
En l'avaluació inicial de riscos es valoraran tots els riscos que no han pogut evitar-se, que s'estendran a:  
- Tots els llocs de treball.  
- Personal especialment sensible.  
- Les característiques dels locals, instal·lacions, equips, productes, útils, etc.  
- La naturalesa dels agents físics, químics i biològics.  
- Procediments, condicions i altres característiques del treball.  
  
Així mateix, en el document de l'avaluació es reflectiran els riscos existents, el personal afectat, el resultat de l'avaluació i els criteris i procediments d'avaluació.  
e) Revisió  
La Generalitat, d'acord amb la normativa vigent, desenvoluparà i promourà, després de consulta i participació, la revisió de les avaluacions de risc quan:  
- Ho establisca una disposició especifica.  
- Es produïsquen canvis en les condicions de treball.  
- S'haja produït un dany per a la salut del personal o en el procés de vigilància de la salut apareguen indicis que les mesures de prevenció són insuficients.  
- S'incorpore personal les característiques personals o estat biològic conegut del qual ho facen especialment sensible a les condicions del lloc.  
6.3. Planificació de l'activitat preventiva  
Quan el resultat de l'avaluació pose de manifest situacions de risc, la Generalitat (responsable del centre avaluat) planificarà l'activitat preventiva que corresponga, a fi d'eliminar o controlar i reduir els esmentats riscos, seguint els principis de l'acció preventiva establits en l'article 15 de la Llei 31/1995.  
La Generalitat mantindrà al dia procediments documentats per a dissenyar i implantar les mesures preventives i correctores derivades de les avaluacions de risc, incloent-hi en la planificació els mitjans materials i humans necessaris per a assolir els objectius previstos.  
6.4. Documentació  
La Llei 31/1995 obliga a l'Administració de la Generalitat a elaborar i conservar a disposició de l'autoritat laboral una sèrie de documentació en matèria de prevenció de riscos.  
Respecte d'això, a l'Administració de la Generalitat elaborarà i mantindrà actualitzada la documentació, legalment exigida per l'autoritat laboral o sanitària, que estableix l'article 23 de l'esmentada llei.  
Així mateix, a l'Administració de la Generalitat posa a disposició de la resta d'administracions, dels òrgans col·legiats de participació i de tot el personal empleat, la pàgina web, www.invassat.gva.es, amb un espai específic per al servei de prevenció de riscos laborals del personal propi i la pàgina web, www.san.gva.es, amb la informació relativa al servei de prevenció del personal sanitari.  
6.5. Coordinació d'activitats empresarials  
La coordinació d'activitats farà referència a l'intercanvi d'informació preventiva entre l'Administració de la Generalitat i les empreses contractades.  
A fi de complir amb el Reial decret 171/2004, la Generalitat, a través de les vies de comunicació apropiades, proporcionarà a les empreses alienes contractades la informació sobre els riscos que puguen afectar a les activitats, per elles desenvolupades, les mesures referides a la prevenció de tals riscos i les mesures d'emergència que hi han d'aplicar.  
  
Així mateix, la Generalitat exigirà a les empreses contractistes que acrediten que han dut a terme l'avaluació de riscos i la planificació de l'activitat preventiva per al servei contractat. Igualment, se sol·licitarà que acrediten que el personal ha rebut la informació i formació necessària per a l'activitat contractada.  
Com a mitjà de coordinació es proposarà l'intercanvi d'informació i de comunicacions que es farà per escrit, segons procediment i instruccions operatives elaborades pel servei de prevenció.  
  
6.6. Informació i formació  
La informació i formació del personal són dos pilars bàsics en què es basa la Llei de prevenció de riscos laborals.  
La Generalitat, de conformitat amb la Llei 31/1995, elaborarà i mantindrà actualitzades les mesures necessàries perquè el seu personal empleat públic reba la informació i formació necessària en relació amb els riscos a què està sotmés, d'acord amb l'avaluació de riscos.  
  
Per a tal fi, i en relació a les activitats d'informació, la Generalitat posa a disposició en la pàgina web:  
- De l'INVASSAT, www.invassat.gva.es, un espai específic per a la informació relativa al servei de prevenció de riscos laborals del personal propi, excepte el sanitari, en el qual es posen a disposició, entre altres, informació general per llocs de treball, recomanacions tècniques, annexos informatius, guies informatives.  
- De Sanitat, www.san.gva.es, aspectes informatius, com el manual d'acollida, fitxes informatives per especialitat, i també amb el curs de formació en línia, previst en el pla de formació per al personal del sector sanitari públic de la Generalitat, presentat i aprovat per la Comissió Sectorial de Seguretat i Salut el 12 de novembre de 2009.  
  
- De la Direcció General de Salut Pública, a través de l'enllaç http://www.sp.san.gva.es/.  
I també, en relació amb activitats de formació i a fi de complir amb el que estableix l'article 19 de la Llei 31/1995, la possibilitat d'una formació teòrica i pràctica suficient i adequada en matèria preventiva, per mitjans propis o en col·laboració, a través de:  
- L'Institut Valencià d'Administració Pública (IVAP) com a, òrgan responsable de formació del personal al servei de les distintes administracions públiques de la Comunitat Valenciana, http:www.cjap.gva.es//portal/web/ivap/inicio/.  
- L'Escola Valenciana d'Estudis de la Salut (EVES), que és l'encarregada de desenvolupar, fonamentalment i entre altres, la formació i la docència del personal sanitari en pregrau, postgrau, formació especialitzada, contínua i continuada en relació, si és el cas, amb altres institucions i organismes, i també la formació permanent dels professionals del sistema sanitari valencià, http:www.eves.san.gva.es//web/guest/home/.  
  
- El Servei de Formació del Professorat i els CEFIRE, http://cefire.edu.gva.es/, competents en la formació del personal docent.  
Activitats dirigides al personal empleat públic, delegats de prevenció i membres dels comités de seguretat i salut, el programa de les quals permetrà el desenvolupament de les competències i facultats que la Llei de Prevenció de Riscos Laborals hi assigna.  
6.7. Mesures d'emergència i primers auxilis  
a) Mesures d'emergència  
A fi de garantir el dret a la seguretat i salut del personal i dels usuaris en els centres públics, la Generalitat, a través dels serveis competents en cada conselleria, elaborarà i mantindrà actualitzats, si és procedent, els plans d'autoprotecció o, a falta d'això, les mesures d'emergència, segons estableix la normativa estatal i autonòmica, en tots els edificis públics.  
Així mateix, la Generalitat, considerant la grandària del centre, activitat i presència de persones usuàries, adoptarà les mesures necessàries per a controlar les situacions d'emergència (incendi, alarma i evacuació per amenaça de bomba, entre altres) i, en cas que fóra necessari, per a evacuar tot el personal i persones usuàries, designant el personal qualificat de posar en marxa les mesures necessàries i comprovant periòdicament el seu funcionament.  
A més, i específicament, les mesures d'emergència en els centres sanitaris estaran regulades tant pel Reial decret 393/2007, de 23 de març, com, si no és d'observació el reial decret anterior, pel Decret 222/2009, d'11 de desembre, del Consell, pel qual s'aprova la norma sobre plans d'autoprotecció i mesures d'emergència, que conté els requisits mínims que hauran de complir en la matèria els centres de treball de la Comunitat Valenciana on es presten serveis sanitaris.  
b) Primers auxilis  
A fi d'atendre amb rapidesa i eficàcia al personal empleat públic i persones usuàries víctimes d'un accident o alteració en el lloc de treball, socorrent-los en òptimes condicions, fins que puguen ser atesos per personal sanitari competent, la Generalitat elaborarà i mantindrà actualitzat un programa específic de primers auxilis, revisable i actualitzable periòdicament i integrat en el programa general dels documents d'autoprotecció, mesures d'emergència i plans d'evacuació.  
  
La Generalitat dotarà a cada centre de treball dels recursos humans i materials necessaris per a fer front als primers auxilis en les situacions d'emergència, oferint formació, a través dels plans de formació de l'IVAP, de l'EVES o dels CEFIRE, adequada per al personal responsable de primers auxilis i, si és procedent, garantint una relació efectiva amb serveis externs.  
6.8. Investigació de danys per a la salut  
La Generalitat, en compliment del que estableix l'article 16.3 de la Llei 31/1995, durà a terme les investigacions necessàries quan es produïsquen danys a la salut del personal o quan, en ocasió de la vigilància de la salut, apareguen indicis que les mesures de prevenció resulten insuficients. Respecte d'això, la Generalitat, a través dels procediments d'investigació, determinarà les causes que produeixen danys en la salut, comprometent-se a l'adopció de les mesures necessàries per a evitar la seua repetició.  
a) Accidents de treball. Notificació. Investigació  
La Generalitat elaborarà procediments perquè la notificació dels accidents de treball es realitze seguint les directrius del ministeri competent en matèria de treball i sempre que siga possible pel sistema de declaració electrònic.  
S'investigaran, registraran i analitzaran tots els accidents de treball lesius per al personal i es confeccionarà un procediment per a la investigació dels incidents i accidents de treball.  
A més, i a fi de millorar la prevenció, la investigació podrà estendre's a tots aquells accidents que sense haver ocasionat lesions al personal, la seua investigació permeta identificar situacions de risc desconegudes o infravalorades i implantar mesures correctores per al seu control, sense que haja sigut necessari esperar a l'aparició de conseqüències lesives per al personal exposat.  
b) Malalties professionals. Notificació. Investigació  
Les malalties professionals seguiran un tràmit semblant al descrit anteriorment per a els accidents de treball.  
A més, en el cas de notificació de malalties professionals entre el personal funcionari, estatutari i laboral de l'Administració del Consell i els seus organismes autònoms, s'activarà el Programa de Sistema d'Informació Sanitària i Vigilància Epidemiològica Laboral (SISVEL) de la Direcció General de Salut Pública dirigit a la detecció del dany d'origen laboral que s'atén en el sistema sanitari a través de:  
- Busca activa de successos sentinella en salut laboral, per mitjà de l'explotació de registres de morbiditat.  
- Xarxa de notificadors de successos sentinella: participació de professionals i serveis de salut, de manera activa i voluntària, per mitjà de la notificació sistemàtica dels casos de dany a la salut sotmesos a vigilància.  
6.9. Vigilància sanitària de l'estat de salut  
La Generalitat garanteix al personal funcionari, estatutari i laboral al seu servei la vigilància sanitària del seu estat de salut, de caràcter periòdic, en base tant al principi de voluntarietat condicionada establida en l'article 22 de la Llei 31/1995, com en funció dels riscos inherents al seu treball, de l'existència de disposició legal en relació amb la protecció de riscos específics i activitats d'especial perillositat que així ho indique o, en el cas d'haver de verificar-se si l'estat de salut de la persona treballadora pot constituir un perill per a si mateixa, per a l'altre personal o per a altres persones relacionades amb la Generalitat.  
La vigilància sanitària de l'estat de la salut es considerarà com un instrument essencial del Pla de Prevenció i comprendrà tot el personal funcionari, estatutari i laboral que voluntàriament done el seu consentiment per a portar-la a cap, excepte quan:  
- Estiga establit en una disposició legal que els siga aplicable.  
  
- S'haja de verificar si l'estat de salut del personal pot constituir un perill per a si mateix o per a altres persones, siguen aquestes treballadores o usuàries.  
- Siga imprescindible per a avaluar els efectes de les condicions de treball sobre la salut del personal.  
Tot això prèvia consulta i emissió d'informe dels representants del personal en què s'establisca l'excepció del caràcter voluntari.  
  
En conseqüència, la Generalitat es compromet a dotar els sectors de medicina del treball del servei de prevenció de personal propi i del servei de prevenció de riscos laborals de la Conselleria de Sanitat Universal i Salut Pública dels recursos materials i humans adequats a les funcions encomanades.  
6.10. Consulta i participació  
La Generalitat garantirà el dret de consulta al personal empleat públic, establit en l'article 33 de la Llei 31/1995, de prevenció de riscos laborals, que participarà a través dels seus representants, juntes de personal i òrgans de representació i participació institucional, en el marc de les qüestions que afecten a la seguretat i a la salut en el treball, de conformitat amb el que s'estableix en l'esmentada llei i en la Llei 10/2010, de 9 de juliol, de la Generalitat, d'ordenació i gestió de la funció pública valenciana.  
A fi de garantir la participació i consulta del personal empleat públic en les activitats preventives, la Generalitat mantindrà al dia procediments documentats on es preveja la forma d'accés a:  
  
- La informació i documentació per part de les persones que siguen delegades de prevenció (forma de sol·licitud, termini, mode d'accés, sigil professional i registres).  
- La consulta per les persones que siguen delegades de prevenció (ofici amb justificant de recepció, persona destinatària, resposta de les delegades de prevenció, si és procedent resposta a les esmentades delegades i registres).  
  
7. Gestió del Pla de prevenció  
Els serveis de prevenció de riscos laborals de la Generalitat realitzaran la proposta d'elaboració i modificació del pla de prevenció de la Generalitat.  
L'esmentada proposta es presentarà a la Comissió Paritària de Seguretat i Salut.  
El Pla de prevenció serà aprovat pel Consell.  
La revisió i actualització del Pla es realitzarà d'ofici quan es produïsquen canvis substancials que afecten el seu contingut i en tot cas en el període temporal de quatre anys. La revisió del Pla de prevenció es realitzara pel mateix procediment que s'ha seguit en la seua elaboració.  
  
Normativa d'aplicació  
a) L'estructura i organització de l'Administració de la Generalitat està regulada per la normativa següent:  
Llei orgànica 5/1982, d'1 de juliol, de l'Estatut d'Autonomia de la Comunitat Valenciana.  
Llei 5/1983, de 30 de desembre, del Consell.  
Decret 103/2015, de 7 de juliol, pel qual s'estableix l'estructura orgànica bàsica de la Presidència i de les conselleries de la Generalitat.  
  
Decret 151/2015, de 18 de setembre, del Consell, pel qual s'aprova el Reglament orgànic i funcional de la Presidència de la Generalitat.  
  
Decret 152/2015, de 18 de setembre, del Consell, pel qual s'aprova el Reglament orgànic i funcional de la Vicepresidència i Conselleria d'Igualtat i Polítiques Inclusives.  
Decret 153/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Hisenda i Model Econòmic.  
Decret 154/2015, de 18 de setembre, del Consell, pel qual s'aprova el Reglament orgànic i funcional de la Conselleria de Justícia, Administració Pública, Reformes Democràtiques i Llibertats Públiques.  
Decret 155/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Educació, Investigació, Cultura i Esport. Decret 73/2016, de 10 de juny, del Consell, pel qual es modifica el Decret 155/2015, de 18 de setembre.  
Decret 156/2015, de 18 de setembre, del Consell, pel qual s'aprova el reglament orgànic i funcional de la Conselleria de Sanitat Universal i Salut Pública.  
Decret 157/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Economia Sostenible, Sectors Productius, Comerç i Treball.  
Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural. Decret 80/2016, d'1 de juliol, del Consell, de modificació del Decret 158/2015, de 18 de setembre.  
Decret 159/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Habitatge, Obres Públiques i Vertebració del Territori.  
Decret 160/2015, de 18 de setembre, del Consell, pel qual s'aprova el Reglament orgànic i funcional de la Conselleria de Transparència, Responsabilitat Social, Participació i Cooperació. Decret 217/2015, de 27 de novembre, del Consell, de modificació del Decret 160/2015, de 18 de setembre. Decret 24/2016, de 26 de febrer, del Consell, pel qual es modifica el Decret 160/2015, de 18 de setembre.  
b) En matèria de prevenció de riscos laborals, la normativa autonòmica d'aplicació és la següent:  
Llei 2/2004, de 28 de maig, de creació de l'Institut Valencià de Seguretat i Salut en el Treball (INVASSAT).  
Decret 123/2001, de 10 de juliol, del Govern Valencià, pel qual s'aprova el Reglament dels serveis de prevenció de riscos laborals en l'àmbit de l'Administració de la Generalitat i dels seus organismes autònoms.  
Decret 48/2016, de 22 d'abril, del Consell, pel qual s'aprova el Reglament orgànic i funcional de l'Institut Valencià de Seguretat i Salut en el Treball (INVASSAT).  
Decret 32/2014, de 14 de febrer, del Consell, pel qual s'aprova el Catàleg d'Activitats amb Risc de la Comunitat Valenciana i es regula el Registre Autonòmic de Plans d'Autoprotecció.  
Ordre 27/2012, de 18 de juny, de la Conselleria d'Educació, Formació i Ocupació, sobre plans d'autoprotecció o mesures d'emergència dels centres educatius no universitaris de la Comunitat Valenciana.  
  
Decret 106/2005, de 3 de juny, del Consell, pel qual es desenvolupa el procediment per a l'adaptació o canvi de lloc de treball del personal funcionari o laboral per motius de salut o especial sensibilitat als riscos laborals. (DOCV 5024, 09.06.2005).  
II Conveni Col·lectiu del Personal Laboral al Servei de l'Administració Autonòmica (article 19). Resolució de 12 de març de 1997, de la Direcció General de Treball, per la qual es disposa el registre i publicació de l'Acord de la Comissió d'Interpretació, Vigilància i Estudi del II Conveni Col·lectiu del Personal Laboral al Servei de l'Administració Autonòmica. Resolució de 7 d'abril de 2016, de la Subdirecció General de Relacions Laborals, per la qual es disposa el registre i publicació de l'Acord de la Comissió d'Interpretació, Vigilància i Estudi (CIVE) del II Conveni Col·lectiu del Personal Laboral al Servei de l'Administració Autonòmica, pel qual s'interpreta l'article 19.  
  
Decret 240/1994, de 22 de novembre, del Consell, pel qual s'aprova el Reglament regulador de la gestió dels residus sanitaris.  
  
Decret 38/2006, de 24 de març, del Consell de la Generalitat, pel qual s'estableixen determinades categories i funcions de personal estatutari de l'Agència Valenciana de Salut, organisme autònom adscrit a la Conselleria de Sanitat.  
Decret 159/2009, de 2 d'octubre, del Consell, pel qual s'estableixen les actuacions dels òrgans de la Conselleria de Sanitat en la prevenció i atenció de les agressions als treballadors del sector sanitari públic de la Generalitat.  
Decret 222/2009, d'11 de desembre, del Consell, pel qual s'aprova la norma sobre plans d'autoprotecció i mesures d'emergència, que conté els requisits mínims que hauran de complir en la matèria els centres de treball de la Comunitat Valenciana on es presten serveis sanitaris.  
  
Ordre de 6 d'agost de 2001, del conseller de Sanitat, per la qual s'estructura i organitza el Servei de Prevenció de Riscos Laborals del Sector Sanitari de la Generalitat.  
Ordre 12/2011, de 30 de novembre, del conseller de Sanitat, per la qual es regula el Registre d'Exposicions Biològiques Accidentals de la Comunitat Valenciana.